**Προτάσεις για ανάπτυξη του προφορικού λόγου στο σπίτι!**

**……………………………………**

Η ανάπτυξη του προφορικού λόγου αποτελεί μια σημαντική δεξιότητα την οποία εμείς οι εκπαιδευτικοί πολλές φορές στις σχολικές αίθουσες δεν της δίνουμε τη σημασία όπου της αρμόζει!
Ο προφορικός λόγος είναι το εργαλείο μέσα από το οποίο διατυπώνουμε γνώμες και απόψεις, εκφράζουμε τα συναισθήματά μας, διαμορφώνει κοινωνικούς ρόλους και ταυτότητες.
Είναι πολύ σημαντική η ανάπτυξή της, γιατί ταυτόχρονα αναπτύσσονται δεξιότητες ακρόασης-ομιλίας, αναπτύσσονται μηχανισμοί για δημιουργία διαλόγων, η ακουστική μνήμη και τα εξωγλωσσικά( χειρονομίες, εκφράσεις προσώπου, κινήσεις) και παραγλωσσικά στοχεία ( ρυθμός, ένταση της φωνής, εμφάσεις)

*Τι μπορείτε να κάνετε στο σπίτι μαζί με το παιδί σας για ανάπτυξή του;*

* ***Τα ονόματά μας****!* Καθίστε στο τραπέζι όλη η οικογένεια και από το αρχικό του κάθε ονόματος των μελών της οικογένειας πρέπει να βρείτε λέξεις που μπορεί να ανήκουν στην κατηγορία ζώα, δέντρα, χώρες, πράγματα κ.α. Κάθε άτομο έχει 20'' να σκεφτεί και να πει τη λέξη, σε περίπτωση που δεν βρει βγαίνει από τον γύρο και μπαίνει στον επόμενο. (π.χ από το όνομα Δημήτρης , τα άτομα πρέπει να σκεφτούν ζώα που αρχίζει το πρώτο γράμμα από Δ)
* ***Κάνω διαφήμιση.*** Βρείτε διάφορες συσκευασίες που έχετε στο σπίτι από μακαρόνια, δημητριακά, ντοματοχυμό, κ.α το κάθε μέλος της οικογένειας διαλέγει από μία συσκευασία και την μελετάει (τιμή, συστατικά, κ.α). Όταν είστε έτοιμοι το κάθε μέλος πρέπει να σκεφτεί τι θα πει και τι θα κάνει για να διαφημίσει όσο καλύτερα μπορεί το προϊόν του. Νικητής θα είναι εκείνος που θα σκεφτεί και θα παρουσιάσει την πιο έξυπνη και πρωτότυπη διαφήμιση και θα κερδίσει τους άλλους. Έτσι θα μπορούσε να προσληφθεί σε μια διαφημιστική εταιρεία!
* ***Μάντεψε τι;*** Ένα μέλος της οικογένειας πρέπει να περιγράψει στους υπόλοιπους ένα αντικείμενο που υπάρχει στο σπίτι αρχίζοντας τις προτάσεις με το Είναι... Έχει... Μοιάζει με... Θα μπορούσε να το .... μπορείτε να βάλετε και περιορισμό χρησιμοποιώντας μόνο 5 προτάσεις για να σας το περιγράψει. Εκείνος που το μαντεύει πρώτος, περιγράφει ένα δικό του αντικείμενο.
* ***Τραγουδώ και συνεχίζω***!Τραγουδήστε ένα τραγούδι, στον στίχο που θα σταματήσετε στην τελευταία λέξη πρέπει να συνεχίσει το επόμενο μέλος της οικογένειας αρχίζοντας το δικό του τραγούδι από αυτή τη λέξη. (π.χ "σ΄ αγαπώ , γιατί είσαι ωραία, σ' αγαπώ , γιατί είσαι **εσύ** " και ο επόμενος αρχίζει " **"εσύ** είσαι η αλήθεια μες την ψευτιά ")
* ***Κύπριος παραμυθάς!***Πάρτε ένα παραμύθι που έχετε στο σπίτι, η Άντρη Καραντώνη σας προσκαλεί στην Παραδοσιακή Βραδια και πρέπει να το πείτε προφορικά το ίδιο το παραμύθι στην κυπριακή διάλεκτο .(π.χ Μια φορά κι έναν καιρό ήταν τα τρία γουρουνάκια, η μητέρα τους είπε ότι πρέπει να φύγουν από το σπίτι γιατί έχουν μεγαλώσει ) ( Μιαν βολάν τζιαι έναν τζιαιρόν ήταν τρία λοττούθκια η μάνα τους είπεν τους άτε εμιαλύνατε τζιαι ήρτεν η ώραν να φύετε που έσσω)
* ***Ρίξτε το ζάρι.*** Όσα φέρει ο αριθμός πρέπει να σχηματίσετε τόσες λέξεις σε μια πρόταση που να έχει αλληλουχία και νόημα.
* ***Πάω για ψώνια.*** Η μαμά θέλει να φτιάξει λίστα με ψωνιά. Ξεκινά και λέει ένα πράγμα που θέλει να αγοράσει, ο επόμενος λέει το δεύτερο αντικείμενο που θα πάρουν. Δίνεται προσοχή στο μέλος που μίλησε προηγουμένως, γιατί πρέπει να επαναλαμβάνεται η εκάστοτε σχηματιζόμενη σειρά λέξεων. (π.χ γάλα, γάλα ψωμί, γάλα ψωμί δημητριακά κτλ)
* ***Αφαιρώ την τελευταία συλλαβή.*** Ξεκινήστε το παιχνίδι και πείτε μια λέξη αλλά αφαιρέστε την τελευταία συλλαβή, ο επόμενος πρέπει να σκεφτεί τη λέξη βάζοντας άλλη συλλαβή στο τέλος. Το κάθε μέλος πρέπει να πει από μια λέξη. Εκείνος που δεν μπορεί να σκεφτεί στα 20'' βγαίνει από το συγκεκριμένο γύρο και μπαίνει μετά. (π.χ παραμύ- (ι) ,  ο άλλος μπορεί να πει παραμύθι, άλλος παραμικρό, παραμιλώ, παραμυθούπολη, παραμυθάκι, κτλ)
* ***Ο κύριος γιατί!*** Καθόμαστε όλοι μαζί και βάζουμε ένα θέμα με σκοπό να πούμε όλοι τις απόψεις μας. Το κάθε μέλος πρέπει να αρχίζει την πρόταση με αιτιολογικούς συνδέσμους (γιατί, επειδή, αφού, διότι, εφόσον, μια που) . Εκείνος που θα έχει τα πιο σωστά και ολοκληρωμένα επιχειρήματα είναι ο πολιτικός της μέρας. (π.χ Μένουμε στο σπίτι , λόγω του κορωνοϊού γιατί...)
* ***Ανοίξτε μια συνταγή.*** Διαβάστε στο παιδί μια εύκολη συνταγή μία δύο φορές. Μετά πείτε στο παιδί να πει την συνταγή όπως ακριβώς την είπατε εσείς, έχει περιθώριο να το βοηθήσετε 3 φορές, όταν ξεχάσει κάποιο στάδιο. Μπορεί πρώτα να πείτε τα υλικά και μετά την εκτέλεση.
* ***Ανοίξτε το παράθυρο.*** Αφήστε τα παιδιά να παρατηρήσουν για λίγο την εικόνα που βλέπουν, να προσέξουν τους ήχους, τις μυρωδιές. Μετά αφήστε τα παιδιά περιγράψουν την εικόνα μόνα τους σε ολοκληρωμενές προτάσεις. Βγήκα έξω και ........ .
* ***Φτιάχνω ρίμες***. Βρίσκω ομοιοκατάληκτες λέξεις. Σου λέω μήλο μου λες ξύλο, σου λέω...Αυτή  δραστηριότητα αρέσει πολύ στα παιδιά μπορείτε να το παίξετε ακόμη και στο αυτοκίνητο.
* ***Ο κύριος περίεργος***! Ρωτάω 5 ερωτήσεις που αρχίζουν με το Ποιος- Πού- Πότε- Πώς- Γιατί-. Μπορείς να μου απαντήσεις. Έτσι τα παιδιά μαθαίνουν ποια η σημασία της κάθε ερωτηματικής λέξης.Μετά μπορείτε να αλλάξετε ρόλους, να σας ρωτάει το παιδί και εσείς να απαντάτε.
* ***Ο προσωπογράφος!*** Πάρτε μια φωτογραφία που έχετε σπίτι, ανοίξτε παλιά άλμπουμ. Να πείτε στο παιδί σας να σας την περιγράψει, τι ρούχα φοράει, πώς είναι το πρόσωπο; πώς πιθανόν να αισθάνεται; τι πιθανόν να σκέφτεται εκείνη την ώρα το άτομο στη φωτογραφία.
* ***Αλλάζω τα γράμματα.*** Πείτε διάφορες λέξεις στα παιδιά και αλλάξτε το πρώτο γράμμα, αφήστε τα παιδιά να ανακαλύψουν ποιο γράμμα πρέπει να βάλετε για να βρουν τη σωστή λέξη. (π.χ αντί φοράω πείτε λοράω, αντί γυρίζω πείτε κυρίζω) σε κάποιες λέξεις μπορεί να ταιριάζουν κι άλλα σύμφωνα πάλι είναι σωστά.

***Κάντε τα και θα δείτε πόσο εποικοδομητικά θα περάσετε την ώρα σας με τα παιδιά σας***.